b'\n_START_ARTICLE_\nU\xc4\x8diteljsko pripravni\xc5\xa1tvo\n_START_SECTION_\nPripravni\xc5\xa1tvo v \xc5\xa1olstvu\n_START_PARAGRAPH_\nUrejata ga Zakon o organizaciji in financiranju vzgoje in izobra\xc5\xbeevanja  in Pravilnik o pripravni\xc5\xa1tvu strokovnih delavcev na podro\xc4\x8dju vzgoje in izobra\xc5\xbeevanja.  Ministrstvo, pristojno za \xc5\xa1olstvo, vsaj enkrat letno razpi\xc5\xa1e mesta za pripravnike. Pripravni\xc5\xa1tvo  se lahko opravlja s sklenjeno pogodbo o zaposlitvi ali kot volontersko. Za strokovne delavce z visoko\xc5\xa1olsko izobrazbo (u\xc4\x8ditelje/profesorje) traja 10 mesecev. V tem \xc4\x8dasu mora samostojno pripraviti in izvesti najmanj 30 prakti\xc4\x8dnih nastopov ter se neposredno vklju\xc4\x8devati v ostale oblike vzgojno-izobra\xc5\xbeevalnega dela. U\xc4\x8diteljsko pripravni\xc5\xa1tvo predstavlja za\xc4\x8detek u\xc4\x8diteljevega profesionalnega razvoja in ga v tak\xc5\xa1ni obliki, kot ga poznamo v Sloveniji, drugje ne zasledimo. To je posledica razlik v izobra\xc5\xbeevanju bodo\xc4\x8dih u\xc4\x8diteljev znotraj strukture \xc5\xa1olskega sistema v posamezni dr\xc5\xbeavi.\n_START_SECTION_\nPripravnik\n_START_PARAGRAPH_\nPripravnik je strokovni delavec, ki za\xc4\x8dne delo, ustrezno smeri in stopnji njegove izobrazbe, opravljati prvi\xc4\x8d, in sicer z namenom, da se usposobi za samostojno opravljanje dela.\n_START_SECTION_\nPotek pripravni\xc5\xa1tva\n_START_PARAGRAPH_\nPripravni\xc5\xa1ko usposabljanje poteka pod vodstvom mentorja, ki skupaj s pripravnikom sestavi program pripravni\xc5\xa1tva in spremlja njegovo pripravni\xc5\xa1tvo ter pripravniku svetuje pri na\xc4\x8drtovanju, organizaciji in izvedbi prakti\xc4\x8dnih nastopov ipd.\n_START_SECTION_\nZaklju\xc4\x8dek pripravni\xc5\xa1tva\n_START_PARAGRAPH_\nPred iztekom pripravni\xc5\xa1ke dobe mora pripravnik opravljati strokovni izpit.  Nanj se lahko prijavi po \xc5\xa1estih mesecih dela v \xc5\xa1oli. Sestoji iz petih uspe\xc5\xa1no opravljenih prakti\xc4\x8dnih nastopih, ki jim poleg mentorja pripravnika hospitira ravnatelj \xc5\xa1ole, in ustnega dela izpita, sestavljenega iz treh vsebinskih sklopov.\n_START_SECTION_\nPripravni\xc5\xa1tvo v drugih strokah\n_START_PARAGRAPH_\nPripravni\xc5\xa1ko usposabljanje poteka v vseh organih dr\xc5\xbeavne uprave in upravah lokalnih skupnosti, ureja ga Pravilnik o trajanju pripravni\xc5\xa1tva, na\xc4\x8dinu, poteku in programu usposabljanja pripravnikov.  Socialna zbornica Slovenije ureja pripravni\xc5\xa1tvo na podro\xc4\x8dju socialnega varstva , Zdravni\xc5\xa1ka zbornica Slovenije pa pripravni\xc5\xa1tvo zdravnikov in zobozdravnikov.  Pripravni\xc5\xa1ka usposabljanja (npr. za jezikoslovce) ponujajo tudi razne evropske institucije , kot so Evropska komisija, Evropski parlament in Sodi\xc5\xa1\xc4\x8de Evropske unije.'